በአምስት ዓመቱ  የዕድገትና ትራንስፎርሜሽን ዕቅድ ከሶስት መቶ ሺሕ በላይ  አርብቶ አደሮች በመንደር ተሰባስበዋል
 በአምስት ‘መቱ የእድገትና ትራንስፎርሜሽን እቅድ ከሶስት መቶ ሺሕ አርበቶና ከፊል አርብቶ አደር ቤተሰቦች  በመንደር መሰባሰባቸውን የፌደራል ጉዳዮች ሚኒስቴር አስታወቀ። ባለፉት አራት ዓመት ከዘጠኝ ወራት የዕድገትና የትራንስፎርሜሽን ዕቅድ ዘመናት 304 ሺሕ 541 አባውራና እማውራ አርብቶ አደሮችንና ከፊል አርብቶ አደሮችን በመንደር በማሰባሰብ የማህበራዊ አገልግሎቶች ተጠቃሚ ማድረግ መቻሉንም ሚኒስቴር መስሪያ ቤቱ ገልጿል። በፌደራል ጉዳዮች ሚኒስቴር የህዝብ ግንኙነት ኃላፊ አቶ አበበ ወርቁ ለዋልታ እንደገለጹት በአምስት ዓመቱ የዕድገትና የትራንስፎርሜሽን ዕቅድ በአራቱ የታዳጊ ክልሎች በሆኑት አፋር፤ሶማሌ፤ ጋምቤላና ቤኒሻንጉል ክልሎች 360 ሺሕ አርብቶ አደሮችን በመንደር ለማሰባሰብ ታቅዶ ባለፉት አራት ዓመት ከዘጠኝ ወራት 304 ሺሕ 541 አርብቶአደሮችን በመንደር ለማሰባሰብ ተችሏል ብለዋል ። ከ2003 ዓም ጀምሮ በተካሄደው የመንደር ማሰባሰብ ፕሮግራም አርብቶ አደሩን በልማት ማዕከላት በማደራጀትና የአስተዳደር መዋቅርና የአቅም ግንባታን በማከናወን አርብቶ አደሩን ግብርናን እንዲላመድ በመደረጉን  ወደ ከፊል አርብቶ አደርነት የተቀየረ ሲሆን የገበያ ትስስር እየተፈጠረለት በመሆኑ ተጠቃሚነቱ ማደጉን አቶ አበበ አያይዘው ገልጸዋል።በተለይ 11 ዓመት ሲከናወን በቆየው የአርብቶ አደር ማህበረሰብ ልማት ፕሮግራም አርብቶ አደሩ ውይይት እንደሚያደርግ የጠቆሙት አቶ አበበ በአካባቢው የሚያስፈልገውን የልማት አይነት ጭምር በመምረጥ  የተለያዩ የልማት ዘርፎች ተጠቃሚ መሆን ችሏል ብለዋል ።ከ24 ዓመታት በፊት በአራቱን ታዳጊ ክልሎች ምንም አይነት የመሠረተልማት እንዳልነበረ የጠቀሱት አቶ አበበ  በአሁኑ ወቅት ከባዶ በመነሳት ክልሎቹ በማህበራዊ አገልገሎት ሽፋን ብቻ  80 በመቶ መድረሱን ገልጸዋል ። በክልሎቹ ቀደም ሲል ይታይ የነበረውን ተከታታይ ግጭቶች ሙሉ ለሙሉ ጠፍተው በክልሎቹ  ዘላቂ ልማት መረጋጋጡ ትልቅ እመርታ መሆኑን የገለጹት አቶ አበበ በአገሪቱ ባለፉት  24  ዓመታት  ተግባራዊ  የሆነው  የዘላቂ ሰላም  ማምጣት  ፖሊሲ ውጤት መሆኑን ገልጸዋል  ። በአምስት ዓመቱ  የዕድገትና ትራንስፎርሜሽን ዕቅድ ዘመን  በቀሩት ሦስት ወራት ውስጥ በመንደር  ማሰባሰብ ፕሮግራም  የማሰባሰቡትን አርብቶ አደሮች  95  በመቶ ለማድረስ ጥረት እንደሚደረግ  ዋልታ ኢንፎሜሽን ማዕከል ዘግቧል ።